Document ID: 32014D0660

KOMISIJOS ĮGYVENDINIMO SPRENDIMAS
2014 m. rugsėjo 11 d.
dėl pavyzdinio finansavimo susitarimo dėl Europos regioninės plėtros fondo ir Europos žemės ūkio fondo kaimo plėtrai įnašo bendroms neribotų garantijų ir pakeitimo vertybiniais popieriais finansinėms priemonėms, skirtoms mažosioms ir vidutinėms įmonėms
(2014/660/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1303/2013, kuriuo nustatomos Europos regioninės plėtros fondui, Europos socialiniam fondui, Sanglaudos fondui, Europos žemės ūkio fondui kaimo plėtrai ir Europos jūros reikalų ir žuvininkystės fondui bendros nuostatos ir Europos regioninės plėtros fondui, Europos socialiniam fondui, Sanglaudos fondui ir Europos jūros reikalų ir žuvininkystės fondui taikytinos bendrosios nuostatos ir panaikinamas Tarybos reglamentas (EB) Nr. 1083/2006 (1), ypač į jo 39 straipsnio 4 dalies antrą pastraipą,
kadangi:
(1)
finansų krizė nuo 2009 m. turėjo neigiamos įtakos Europos Sąjungos mažosioms ir vidutinėms įmonėms (MVĮ) dėl, inter alia, Europos bankų savo balansuose atlikto finansinio įsiskolinimo mažinimo siekiant atitikti kapitalo reikalavimus, nustatytus 2013 m. birželio 26 d. Europos Parlamento ir Tarybos direktyvoje 2013/36/ES dėl galimybės verstis kredito įstaigų veikla ir dėl riziką ribojančios kredito įstaigų ir investicinių įmonių priežiūros, kuria iš dalies keičiama Direktyva 2002/87/EB ir panaikinamos direktyvos 2006/48/EB bei 2006/49/EB (2), ir 2013 m. birželio 26 d. Europos Parlamento ir Tarybos reglamente (ES) Nr. 575/2013 dėl prudencinių reikalavimų kredito įstaigoms ir investicinėms įmonėms ir kuriuo iš dalies keičiamas Reglamentas (ES) Nr. 648/2012 (3). Siekdama išspręsti kylančias galimo rinkos nepakankamumo problemas, susijusias su MVĮ skirtomis finansinėmis paslaugomis ir finansinėmis priemonėmis, Europos Vadovų Taryba įpareigojo Komisiją išnagrinėti galimybes, kaip MVĮ sudaryti sąlygas naudotis finansinėmis priemonėmis visos Europos mastu;
(2)
2013 m. gruodžio mėn. Komisija kartu su Europos investicijų banku (EIB) užbaigė ex ante vertinimą (4), kuris parodė, kad rinkos nepakankamumas, susijęs su gyvybingų MVĮ finansavimo galimybėmis Europos Sąjungoje, yra maždaug 20-112 mlrd. eurų;
(3)
ex ante vertinime pabrėžiama, kad svarbu greitai reaguoti į finansų krizę, kuri daro neigiamą poveikį MVĮ, atsižvelgiant į bendras Europos pastangas vėl atverti kreditų kanalą MVĮ, skatinti ekonomikos augimą ir kovoti su vidaus rinkos susiskaidymu dėl MVĮ galimybių gauti kreditą;
(4)
viena iš atsakomųjų priemonių - pradėti taikyti specialias priemones, įgyvendinamas pagal finansines priemones, Sąjungos lygmeniu nustatytas pagal 2013 m. gruodžio 11 d. Europos Parlamento ir Tarybos reglamentą (ES) Nr. 1287/2013, kuriuo sukuriama 2014-2020 m. įmonių konkurencingumo ir mažųjų bei vidutinių įmonių programa (COSME) ir panaikinamas Sprendimas Nr. 1639/2006/EB (5), ir 2013 m. gruodžio 11 d. Europos Parlamento ir Tarybos reglamentą (ES) Nr. 1291/2013, kuriuo sukuriama bendroji mokslinių tyrimų ir inovacijų programa „Horizontas 2020“ (2014-2020 m.) ir panaikinamas Sprendimas Nr. 1982/2006/EB (6);
(5)
Reglamento (ES) Nr. 1287/2013 (COSME) 17 straipsnio 2 dalimi ir Reglamento (ES) Nr. 1291/2013, kuriuo sukuriama programa „Horizontas 2020“, 20 ir 21 straipsniais aiškiai siekiama užtikrinti papildomumą ir sąveiką su Europos struktūriniais ir investicijų fondais (toliau - ESI fondai), todėl kita atsakomoji priemonė - leisti valstybėms narėms naudotis Europos regioninės plėtros fondu (ERPF) ir Europos žemės ūkio fondu kaimo plėtrai (EŽŪFKP) siekiant skirti finansinį įnašą šioms Sąjungos lygmeniu nustatytoms finansinėms priemonėms pagal Reglamento (ES) Nr. 1303/2013 39 straipsnio 2 dalį;
(6)
šias Sąjungos lygmeniu nustatytas finansines priemones pagal 2012 m. spalio 25 d. Europos Parlamento ir Tarybos reglamento (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (7) 58 straipsnio 1 dalies c punkto iii papunktį ir 139 straipsnio 4 dalį netiesiogiai valdo Europos Komisija, o jų įgyvendinimo užduotys pavestos EIB arba EIF, kai taikomos neribotų garantijų ir pakeitimo vertybiniais popieriais finansinės priemonės, skirtos MVĮ. Tuo tikslu Komisija turi sudaryti įgaliojimų perdavimo susitarimus su EIB arba Europos investicijų fondu (EIF);
(7)
kai valstybė narė naudojasi galimybe skirti finansinį įnašą Sąjungos lygmeniu nustatytoms finansinėms priemonėms iš ERPF ir EŽŪFKP išteklių, pagal Reglamento (ES) Nr. 1303/2013 39 straipsnio 4 dalies c punktą reikalaujama, kad dalyvaujančios valstybės narės sudarytų finansavimo susitarimą su EIB arba EIF;
(8)
Sąjungos lygmeniu nustatytos finansinės priemonės gali užtikrinti norimą greitą atsaką, tik jei jų veikimas atitinka dvi sąlygas. Pirma, turi būti užtikrinta, kad dalyvaujančioms valstybėms narėms būtų taikomos vienodos sąlygos ir vienodas požiūris dėl ERPF ir EŽŪFKP išteklių panaudojimo. Antra, ERPF ir EŽŪFKP finansinio įnašo skyrimo sąlygos pagal atskirą finansavimo susitarimą, kurį sudaro dalyvaujančios valstybės narės ir EIB arba EIF, ir įgaliojimų perdavimo susitarimuose išdėstytos sąlygos dėl kitų šaltinių, numatytų pagal COSME programą ir programą „Horizontas 2020“, turi būti nuoseklios. Pavyzdinis finansavimo susitarimas, kuriuo galėtų naudotis ir dalyvaujančios valstybės narės, ir EIB arba EIF, yra geriausias būdas užtikrinti, kad šių sąlygų būtų laikomasi. Todėl būtina parengti pavyzdinį finansavimo susitarimą;
(9)
siekiant užtikrinti veiksmingą atitinkamų ERPF ir EŽŪFKP išteklių panaudojimą, pavyzdiniame finansavimo susitarime reikėtų numatyti, inter alia, EIB arba EIF užduotis ir įsipareigojimus, pavyzdžiui, atlygį, minimalų sverto poveikį, kuris turi būti pasiektas laikantis tiksliai apibrėžtų orientyrų, sąlygas MVĮ skirtam naujam skolų finansavimui sukurti, nuostatas, susijusias su netinkama finansuoti veikla ir atmetimo kriterijais, ERPF ir EŽŪFKP mokėjimų finansinėms priemonėms grafiką, baudas, taikomas tuo atveju, jei susiję finansų tarpininkai nevykdo įsipareigojimų, finansų tarpininkų atrankos nuostatas, nuostatas dėl finansinių priemonių stebėsenos, ataskaitų teikimo, audito ir matomumo, susitarimo nutraukimo sąlygas;
(10)
siekiant sudaryti sąlygas nedelsiant taikyti šiame sprendime numatytas priemones, šis sprendimas turėtų įsigalioti kitą dieną po jo paskelbimo Europos Sąjungos oficialiajame leidinyje;
(11)
šiame sprendime numatytos priemonės atitinka pagal Reglamento (ES) Nr. 1303/2013 150 straipsnio 1 dalį įsteigto Europos struktūrinių ir investicijų fondų koordinavimo komiteto nuomonę,
PRIĖMĖ ŠĮ SPRENDIMĄ:
1 straipsnis
Europos investicijų banko arba Europos investicijų fondo ir kiekvienos dalyvaujančios valstybės narės sudaromas pavyzdinis finansavimo susitarimas dėl Europos regioninės plėtros fondo ir Europos žemės ūkio fondo kaimo plėtrai finansinio įnašo bendroms neribotų garantijų ir pakeitimo vertybiniais popieriais finansinėms priemonėms, skirtoms mažosioms ir vidutinėms įmonėms, pateikiamas šio sprendimo priede.
2 straipsnis
Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
Priimta Briuselyje 2014 m. rugsėjo 11 d.

Labels: 19
2
15
4